**Sper să-mi ajungă toamna**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mai dă-mi un strop de toamnă să-mi îngrop

În fantezii poemele cu tine

Și să-ți alint, cum scrie-n horoscop,

De sus în jos curburile aldine,

S-adorm apoi cu gândul pe-un picior

Visând că naufragiez în ansă

Ca Robison Crusoe, că mi-e dor

Să mă atingi, să cad ușor în transă.

Mai dă-mi un strop de elixir să beau

Că se anunț-a fi o toamnă lungă

Cu nopți desculțe,-n care n-o să stau

Doar să privesc... sper toamna să-mi ajungă.

- Mai dă-mi o clipă galbenă să-ţi scriu

Ce nostalgii mă-mpiedică de-o vreme

Să cred că Venus te-a numit târziu

Să-mi fii perechea inimii. Devreme

Mi-ai fost, atunci, în prima noastră zi,

Când mâinile mă căutau frenetic

Dând la o parte moi dantelării

Cum numai tu puteai s-o faci... poetic.

N-ar fi nimic pe lume să nu-ncerc,

Iubirea mea, de-ar fi a mia oară,

Că toamna nu-i decât un semicerc,

Pe-un continent pe care-i primăvară.

Ioan Grigoraș Liliana Trif